|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Country Profile****REGIONAL – Comparative Analysis of Regional Policies for Adult Learning**

|  |  |
| --- | --- |
| **Project Reference no.**  | 539389-LLP-1-2013-1-DE-GRUNDTVIG-GMP  |
| **Workpackage no.**  | WP 2 – Research  |
| **Deliverable no.**  | D 2.2 – Country Profile |
| **Nature**  | R (Report)  |
| **Dissemination Level**  | PU – Public |
| **Document version**  | 01 |
| **Date**  | 02/02/2015  |
| **Partner**  | P7 – Academia Istropolitana Nova (AINova) |

 |

**REGIONAL - Správa o krajine**

Obsah

[Zhrnutie 2](#_Toc421866794)

[Úvod: Projekt REGIONAL a Slovensko 3](#_Toc421866795)

[Formulovanie politiky vzdelávania dospelých 5](#_Toc421866796)

[Financovanie vzdelávania dospelých 8](#_Toc421866797)

[Kľúčové zistenia 9](#_Toc421866798)

[Závery 10](#_Toc421866799)

[Bibliografia 11](#_Toc421866800)

## Zhrnutie

Cieľom projektu REGIONAL je analyticky porovnať politiky vzdelávania dospelých (VD), ako sú formulované, implementované a financované v 16 regiónoch na úrovni NUTS 2 šiestich európskych krajín. Aby sa získal hĺbkový obraz o procese tvorby tejto politiky, partneri absolvovali rozhovory s tvorcami politiky VD, čomu predchádzalo štúdium súvisiacich dokumentov, ktoré boli vytvorené od roku 2011 do roku 2014.

Slovensko nemá na úrovni regiónov veľkosti NUTS 2 riadiace štruktúry. Preto bola analýza realizovaná na úrovni regiónov NUTS 3. Z ôsmych VÚC boli vybrané dva – Bratislavský a Prešovský vyšší územný celok, ako príklad dvoch výrazne odlišných východiskových pozícií: Bratislavský región reprezentuje centrálny región s hlavným mestom krajiny, patriaci pod cieľ Konkurencieschopnosť a zamestnanosť, charakterizovaný ako mestský, bohatý, priemyselný, s pomerne malou rozlohou. Naproti tomu Prešovský región je od centra najvzdialenejší, ležiaci na východe územia, charakterizovaný ako poľnohospodársky, vidiecky, spadajúci pod cieľ Konvergencia, s pomerne rozsiahlym územím. Počet obyvateľov je v oboch regiónoch porovnateľný.

Na Slovensku bolo od apríla do októbra 2014 realizovaných 5 rozhovorov s tvorcami politiky VD. Navyše, ako príprava na rozhovory a tiež v záujem vytvorenia reálneho obrazu politiky VD, bolo vyhľadané a preštudované množstvo dokumentov súvisiacich s touto problematikou.

Proces decentralizácie bol na Slovensku ukončený len nedávno a niektoré politiky neboli ešte spracované na regionálnej úrovni. Vychádzajúc z prieskumu, aj politika vzdelávania dospelých patrí medzi ne. Tvorba politiky VD prebieha zatiaľ na centrálnej úrovni, rovnako aj jej implementácia má tendenciu byť vykonávaná centrálne. Na regionálnej úrovni je VD čiastočne prepojená s plánovaním a alokovaním štrukturálnych fondov, najmä ako nástroj znižovania miery nezamestnanosti pomocou (“rekvalifikačných“) tréningov.

## Úvod: Projekt REGIONAL a Slovensko

Hlavným motívom projektu *Porovnávacia analýza regionálnych politík vzdelávania dospelých (REGIONAL)* je potreba rozpoznať a využiť kľúčové faktory, ktoré vplývajú na vzdelávanie dospelých (VD). Projekt sleduje tri odlišné úrovne: V prvom pláne sa snaží preniknúť čo najhlbšie do procesov tvorby tejto politiky, a tak identifikovať odlišnosti v Európe. V druhej rovine by tieto poznatky mohli zlepšiť efektívnosť a celkové dopady politiky VD a v tretej rovine je cieľom projektu prispieť k zmenšovaniu územných rozdielov v možnosti vzdelávať sa, a tým aj vo výsledkoch, ktoré vzdelávanie prináša.

Na úrovní prenikania do podstaty procesov politiky VD, projekt REGIONAL má cieľ doplniť rozsiahle medzinárodné porovnávacie štúdie, ktoré zisťujú regionálne rozdiely v správaní dospelých, ako aj v ich účasti na vzdelávacích programoch. Európska komisia v oznámení “Vzdelávanie dospelých: Na učenie nie je nikdy neskoro” (2006) zdôraznila ako “zábrany jednotlivcov zúčastniť sa na vzdelávaní môžu súvisieť so samotnou politikou”. Preto projekt poskytuje prienik do procesov jej tvorby, implementácie a financovania, čím vnáša svetlo do formálnych aspektov tvorby tejto politiky a jej vplyvu na vzdelávanie dospelých.

Primárny výskum bol postavený na rozhovoroch, ktoré sa riadili jednotným, spoločne vytvoreným dotazníkom, obsahujúcim otvorené a uzavreté otázky týkajúce sa formulovania, implementovania a financovania politiky VD. Keďže slovenské regióny na úrovni NUTS 2 nemajú riadiace štruktúry, analýza sa robila v regiónoch úrovne NUTS 3. Z ôsmych vyšších územných celkov bol vybraný Bratislavský samosprávny kraj a Prešovský samosprávny kraj, v terminológii programového obdobia 2007-2013 regióny spadajúce pod ciele Konkurencieschopnosť a zamestnanosť a Konvergencia (v programovom období 2014-2020 sú to regióny Prechodný a Menej rozvinutý). Charakteristika týchto regiónov je diametrálne odlišná z hľadiska miery nezamestnanosti, hustoty obyvateľstva aj HDP (viď tabuľka).

Celkovo bolo realizovaných 6 rozhovorov , prvý slúžil na otestovanie otázok a 5 nasledujúcich dotazníkov bolo spracovaných v analýze. Vo všetkých prípadoch sa jednalo o nevolených tvorcov politiky. Vo vybraných regiónoch bol realizovaný rozhovor s jedným zástupcom samosprávneho kraja, ďalšie tri rozhovory boli vedené s tvorcami politiky na národnej úrovni, z Ministerstva školstva, zo Slovenskej akademickej asociácie pre medzinárodnú spoluprácu (SAAIC) a z Národného ústav pre celoživotné vzdelávanie (NÚCŽV). Pri prieskume bolo potrebné orientovať sa najmä na národnú úroveň, keďže politika VD na regionálnej úrovni nie je samostatne rozpracovaná. Dielčie zmienky o nej sa nachádzajú v dokumentoch týkajúcich sa celkovej rozvojovej stratégie regiónov.

Hlavný záver prieskumu – na Slovensku sa na regionálnej úrovni nedá hovoriť o politike VD. 3 národné agentúry, v ktorých sme realizovali rozhovory , sa na VD podieľajú každý z iného hľadiska – akreditácia a formalizovanie vzdelávacích produktov (ministerstvo), financovanie vybraných projektov (SAAIC) a implementácia národných projektov zameraných na znižovanie nezamestnanosti (NUCŽV).

Ako súčasť prieskumu bol realizovaný aj výskum informačných zdrojov. Týkal sa dokumentov súvisiacich s VD od roku 2011 do 2014 a reflektoval aj staršie materiály, ako napr. Zákon o celoživotnom vzdelávaní (2009), ktoré tvorili legislatívny rámec skúmanej problematiky.

|  |  |  |  |
| --- | --- | --- | --- |
|  | Slovensko | Bratislavský kraj | Prešovský kraj |
| Počet obyvateľov (2013)  | **5 421 034** | 606 537 | 818 916 |
| Rozloha v km2 | 49 035,30 km2 | 2 052,62 km2 | 8 973,36 km2 |
| HDP na obyvateľa (2011, in PPS) | 75,4 | 186,1 | 44,1 |
| Typ regiónu pre ESF 2007-2013 |  | Konkurencieschopnosť a zamestnanosť | Konvergencia |
| Typ regiónu pre ESF 2014-2020 |  | Prechodný región | Menej rozvinutý región |
| Miera zamestnanosti (2013) | 65,12 177 848 | 437 666 | 245 428 |
| Miera nezamestnanosti (2013) | 13,50 | 6,17 | 19,35 |
| Účasť na celoživotnom vzdel. (2013) | 2,9 | 6,2 | 1,0 |
| Účastníci na opatreniach týkajúcich sa politiky pracovného trhu (tréningy, 2012) | 75 415 | ? | ? |

## Formulovanie politiky vzdelávania dospelých

Politika VD ako súčasť celoživotného vzdelávania je formulovaná na národnej úrovni Ministerstvom školstva. Zákon o celoživotnom vzdelávaním bol prijatý v roku 2009, niekoľkokrát bol doplňovaný a v súčasnosti sa pripravuje nový zákon. Iniciatívu prevzalo Ministerstvo v úzkej spolupráci s Národným úradom pre celoživotné vzdelávanie. Cieľom nového zákona je vytvoriť systém monitorovania a prognózovania tréningových potrieb pre oblasť ďalšieho vzdelávania a harmonizácia tejto ponuky s potrebami trhu práce. Zákon je pripravovaný v širšej spolupráci so zamestnávateľskými asociáciami, odbormi, univerzitami a Slovenskou akademickou asociáciou pre celoživotné vzdelávanie.

V súvislosti s politikou VD sa národné agentúry zaoberajú najmä neformálnym a informálnym vzdelávaním. Regionálni zástupcovia sa starajú o formálne vzdelávanie a druhý stupeň (odborné školy), z ktorých niektoré ponúkajú aj ďalšie vzdelávanie/ kurzy VD vo svojich zariadeniach. Z toho vyplýva aj naše zistenie, že koncept politiky VD nie je na regionálnej úrovni rozvinutý. Je spojený s formálnym vzdelávaním a politikou znižovania nezamestnanosti.

Cieľ politiky VD bol vnímaný ako ekonomický alebo sociálny, prípadne ako kombinácia oboch. Pritom sociálny cieľ bol prepojený s ekonomickým - ak sa zlepší ekonomická situácia, zlepšia sa aj sociálne podmienky. Väčšina respondentov vidí jasné spojenie medzi politikou VD a aktivitami prepojenými so zamestnaním a prácou.

Respondenti na národnej úrovni sa zhodovali, že politika VD je samostatná agenda, ktorá nie je zahrnutá v strategických dokumentoch o systéme školstva a pod., je rámcovaná samostatným národným zákonom o celoživotnom vzdelávaní z roku 2009, ktorý je doplnený Stratégiou celoživotného vzdelávania z roku 2011. Tvorcovia regionálnej politiky sa domnievali, že politika VD je buď zahrnutá v celkovej politike vzdelávania alebo tam jednoducho nie je.

Všetci respondenti sa zhodli, že kedykoľvek sa púšťali do určitej iniciatívy, konzultovali ju. Neexistuje však zaužívaná prax, podľa ktorej by sa pripravovalo niečo ako Zelené knihy, napriek tomu orgány, ktoré sú zodpovedné za prípravu určitých dokumentov, konzultácie robia. Zainteresované osoby/inštitúcie s ktorými sa konzultuje, sú identifikované na základe predpísaného zoznamu, alebo pozvanie na konzultáciu vychádza z predchádzajúcich skúseností a spolupráce. Hlavnými partnermi /stakeholdermi v danej oblasti sú obchodné asociácie/ súkromný sektor, ako zástupcovia zamestnávateľov z hľadiska regiónu, a tiež univerzity a občianska spoločnosť z pohľadu organizácií na národnej úrovni. Konzultácie , ak je to potrebné, prebiehajú na začiatku celého procesu a správy o konzultačnom procese sa spravidla nerobia. Výnimkou je proces prípravy legislatívneho dokumentu, kde je proces konzultácií formalizovaný a komentáre k návrhu zákona sú zhrnuté v dôvodovej správe.

Respondenti potvrdili, že sa využívajú aj interné konzultácie, v rámci úradu, s cieľom harmonizovať pripravovanú politiku s inými politikami. Takéto interné konzultácie sú zvyčajne neformálne. Tiež sa pri príprave berú do úvahy aj rôzne rámcové a strategické dokumenty/programy – na národnej úrovni: Vládny program, Zákon o celoživotnom vzdelávaní a Stratégia celoživotného vzdelávania. Na úrovni EÚ: Európa 2020, dokumenty týkajúce sa štrukturálnych fondov a ostatné dokumenty súvisiace s VD. Čo sa týka zdrojov dát, využívajú sa dáta Eurostatu, Národného štatistického úradu (napr. o ďalšom vzdelávaní), regionálne štatistiky. Podľa všetkých respondentov, konečné dokumenty sú k dispozícii, hoci napr. zápisnice zo zasadnutí, alebo zhrnutie komentárov z neformálnych konzultácií nie sú zverejnené. Iná situácia je počas prípravy nových zákonov, kedy všetky komentáre sú zozbierané spolu s reakciami alebo konečnými riešeniami.

Na regionálnej úrovni sa do úvahy berú predovšetkým regionálne rozvojové plány, štátna vzdelávacia politika, vrátane celoživotného vzdelávania. Na národnej úrovni sú reflektované najmä dokumenty EÚ, ako Európska agenda vzdelávania dospelých (2011), dokumenty CEDEFOP, Európa 2020 a Európsky kvalifikačný rámec.

Vzhľadom na špecifické zdroje dát, respondenti na regionálnej úrovni uvádzali regionálne štatistiky zamestnanosti zo záznamov Ústredia práce. Respondenti z národnej úrovne spomínali národný informačný systém akreditovaných tréningových programov, štatistiky o vzdelávaní dospelých a na úrovni EÚ/alebo medzinárodnej úrovni to boli dáta Eurostatu, RegData a tiež výsledky prieskumu PIAAC.

Všetci respondenti potvrdili, že majú kontakty s inými subjektmi. Či už na regionálnej alebo národnej úrovni existujú kontakty napr. s českými organizáciami. Mnohé kontakty na národnej úrovni sú udržiavané cez rôzne EÚ fóra.

Keďže na Slovensku nie je formulovaná všeobecná politika VD, a teda ani jej politický cyklus, nie je ustanovený ani jej systém hodnotenia.

Vo všeobecnosti je zrejmé, že plánovacie dokumenty sú formulované v spolupráci a po konzultáciách s relevantnými zainteresovanými inštitúciami/osobami. Formalizovaný proces konzultácií existuje na národnej úrovni, keď sa napr. pripravuje nový zákon. Toto je zrejmé aj v súvislosti s prípravou zákona o ďalšom vzdelávaní. Vecný zámer zákona je výsledkom spolupráce ministerstva, zamestnávateľov a akademickej obce. Širšie konzultácie budú zrejme realizované potom, ako bude návrh zákona hotový, vtedy bude posunutý na medzirezortné pripomienkovanie a tiež bude poskytnutý na konzultácie pre širšiu verejnosť.

Na regionálnej úrovni sa zdá, že automaticky existujú vnútro-inštitucionálne konzultácie a v prípade rozsiahlejších plánovacích dokumentov sa tiež spoliehajú na rôzne externé poradné skupiny. Regionálne plánovanie je vo všeobecnosti prepojené na programový cyklus štrukturálnych fondov a na ich administratívne pravidlá.

**Implementácia politiky vzdelávania dospelých**

Aktivity, ktoré sa tu spomínajú, majú vo väčšine prípadov charakter sprievodných opatrení a nie sú aktivitami , ktoré priamo impelementujú politiku VD. Na regionálnej úrovni sú to napríklad tréningové kurzy, ktoré ponúkajú stredné školy, a ktoré nie sú nikde systematicky hlásené alebo registrované.

V Bratislavskom regióne uvažujú o využití tzv. voucherového systému na základe skúseností z Českej republiky. V Prešovskom regióne beží niekoľko projektov, ktoré podporujú školy a učenie v nich, ktoré sú podporované Úradom PSK.

Na národnej úrovni respondenti vymenovali rôzne konferencie a semináre propagujúce VD (s cieľom zvýšiť záujem občanov o VD) a v jednom prípade sa jednalo o alokáciu decentralizovaných fondov (EACEA) cez EÚ výzvy na predkladanie prjektov (ERASMUS+).

Na národnej úrovni prebieha aj rozsiahly národný projekt implementovaný Národným ústavom pre celoživotné vzdelávanie pod názvom *Ďalšie vzdelávanie a poradenstvo pre dospelých ako nástroj lepšej uplatniteľnosti na trhu práce.* Projekt navrhol množstvo tréningových programov, ktorými je možné získať kvalifikácie, ktoré boli identifikované ako chýbajúce na trhu práce, ako aj kurzy pre trénerov a vytvoril poradenské centrá, ktoré poskytujú poradenstvo. Projekt bol kritizovaný, že nestavia na existujúcej vzdelávacej sieti, že nespolupracuje so súkromnými poskytovateľmi vzdelávania a vytvára nové štruktúry, s neistou budúcnosťou po ukončení projektu.

Nasledujúce zistenia možno všeobecne považovať za zdroj problémov:

* Nedostatok záujmu o VD/ďalšie vzdelávanie zo strany občanov všeobecne
* Nedostatok zdrojov financovania aktivít VD (nielen profesionálne tréningy, ktoré majú prepojenie na zamestnanosť, ale tiež aktivity pre osobný rast obyvateľov)
* Nedostatočná ponuka reagujúca na potreby trhu práce
* Neexistujúci system uznávania výsledkov neformálneho vzdelávania
* Neexistujúci system uznávania vzdelania lektorov, vrátane ich zručností , ktoré získali praxou, neformálnym a informálnym vzdelávaním
* VD nie je uspokojivo definované a uznávané ako samostatná politika Ministertstvom školstva
* Slabá úroveň spolupráce medzi riadiacimi orgánmi a súkromnými poskytovateľmi kurzov pre dospelých

## Financovanie vzdelávania dospelých

Ako hlavný zdroj verejného financovania všetci respondenti uvádzali fondy EÚ, v prípade národnej úrovne to bolo 100% financovania, na regionálnej úrovni sa využívali aj národné a regionálne zdroje. V jednom prípade národná agentúra ako zdroj financovania spomínala aj zamestnávateľov. Všetci respondenti hovorili, že pracujú so zdrojmi EÚ podľa EÚ/národných pravidiel na báze projektov. Verejno-súkromné partnerstvá (PPP, Public Private Partnership) sa na financovanie nevyužíva, keďže to nie je zvyčajná prax a ani neboli vytvorené všeobecné pravidlá/usmernenie pre ich využitie.

Niekoľkí respondenti spomenuli nedostatočné financovanie a absenciu systému financovania. Jeden respondent (národná úroveň) odporučil, že keďže formálne vzdelávanie je na Slovensku bezplatné, aj vzdelávanie dospelých by malo byť zdarma. Iný respondent spomínal prebiehajúcu diskusiu o zavedení pravidiel v Zákonníku práce, ktoré budú od zamestnávateľa vyžadovať poskytovanie vzdelávania zamestnancom (napr. stanovenie určitého počtu dní, ktoré budú určené na tréning) a tiež ich nabádať robiť kurzy VD. Financovanie by sa mohlo realizovať aj cez sociálny fond, ktorý vytvárajú zamestnávatelia.

## Kľúčové zistenia

Existuje Stratégia celoživotného vzdelávania (vytvorená 2007, aktualizovaná 2011) s Akčným plánom pochádzajúcim z roku 2011. Napriek tomu sa nevyužíva ako nástroj implementácie aktivít a zdá sa, že sa v súčasnosti nerobí ani monitoring vývoja v tejto oblasti. Prebieha niekoľko celonárodných projektov financovaných z ESF, ktoré sú zamerané na podporu VD.

Na regionálnej úrovni – je prirodzene niekoľko tréningových inštitúcií , ktoré poskytujú neformálne vzdelávacie aktivity, ale neexistuje ich monitorovanie. Tiež by sa zišiel aktívnejší prístup zo strany zamestnávateľov – aby spresnili, aký druh kvalifikácií potrebujú a aké zručnosti by mala pracovná sila ovládať.

 Na národnej úrovni neexistuje systematický prístup k VD. Chýba validácia/potvrdenie kvality tréningov a ich finančný mechanizmus . Mal by existovať jasný systém vytvárania a realizácie kurzov v rámci ďalšieho odborného vzdelávania, v zmysle ich obsahu, ukončenia, financovania, monitorovania kvality, akreditácie. Takýto systém musí byť doplnený súborom registrov/databáz (kvalitných/certifikovaných inštitúcií z hľadiska tréningových programov a kvalifikácií/profesií požadovaných zamestnávateľmi).

Národný program reforiem sa v časti Vzdelávanie zaoberá aj ďalším vzdelávaním. Zdôrazňuje potrebu kvalitných vzdelávaích programov ako ako aj kvalitných vzdelávacích inštitúcií.

Respondenti uvádzali medzi najdôležitejšími hnacími silami pre formovanie tejto politiky, možnosť využívať EÚ zdroje a úsilie znižovať nezamestnanosť.

Čo by mohlo pomôcť tvorcom politiky sú dobré skúsenosti (best practices), príklady z iných krajín a spolupráca (najmä medzi zamestnávateľmi a školami v zmysle stanovenia potrieb a reflektovanie týchto požiadaviek) .Tiež by pomohol prieskum ako PIAAC ale na regionálnej úrovni a regionálne štatistiky.

Komplexné štatistiky o (aktívnych) poskytovateľoch vzdelávania a o existujúcich kurzoch by boli nápomocné, rovnako ako dobrý informačný systém o kurzoch a ich poskytovateľoch.

## Závery

Politika VD nie je na Slovensku formulovaná na regionálnej úrovni. Najdôležitejšie národné strategické dokumenty o celoživotnom vzdelávaní (pokrývajúce aj VD) boli pripravené na základe memoranda Európskej komisie o celoživotnom vzdelávaní z roku 2000. Súčasné aktivity v oblasti VD sú rámcované zákonom o celoživotnom vzdelávaní z roku 2009 a Stratégiou celoživotného vzdelávania vrátane Akčného plánu z roku 2011. Stratégia je implementovaná pomaly a vlastne len cez národné projekty financované z ESF. Zdá sa, že neexistujú žiadne národné zdroje na financovania sektora VD. V súčasnosti sa objavuje snaha situáciu meniť a pripravuje sa nový zákon, ktorý by mal zaviesť komplexný systém tvorby a kontroly kvality tréningových programov, inštitúcií, monitorovanie potrieb a tiež financovanie.

V tejto oblasti prebiehajú aj regionálne vzdelávacie aktivity, hoci nie sú evidované ako VD (používajú sa termíny ako ďalšie vzdelávanie, kontinuálne vzdelávanie, rekvalifikácia…). Sú zahrnuté v kapitolách Zamestnanosť alebo Ľudské zdroje v regionálnych plánoch sociálneho a ekonomického rozvoja. Tu je ich hlavnou úlohou kvalifikovať alebo rekvalifikovať pracovnú silu, aby bola schopná sa zamestnať, alebo si zachovať existujúce zamestnanie.

Plánovanie a implementácia akýchkoľvek aktivít v rámci VD je závislá na programovaní EÚ a administrovaní štrukturálnych fondov.

V Stratégii celoživotného vzdelávania sa zmieňujú jeho 3 dimenzie, napriek tomu je implementovaná len jeho ekonomická dimenzia. Sociálna, spoločenská stránka, oblasť aktívneho občianstva a osobného rozvoja sa nerozvíja.

Ako poučenie (lessons learnt) môžeme ponúknuť skúsenosť s čerpaním štrukturálnych fondov v oblasti VD. Predpokladom ich efektívneho využitia sú dobré štatistické dáta, informácie o vzdelávacích potrebách a stratégia VD na regionálnej úrovni.

Aby centrálne formulovaná národná politika VD mohla byť efektívne implementovaná na regionálnej úrovni, musí byť prenesená na regionálnu úroveň a reflektovať potreby regiónov.

Keď sa prijme rozhodnutie o tvorbe politiky VD na regionálnej úrovni, treba vytvoriť sieť zainteresovaných inštitúcií/ jednotlivcov (stakeholderov) a urobiť analýzu existujúcich vzdelávacích možností a posúdiť situáciu vzhľadom na vzdelávacie potreby.

## Bibliografia

Dokumenty

\*Stratégia celoživotného vzdelávania 2011

\*Národný program reforiem Slovenskej republiky 2012, Slovenská vláda

\*Národný program reforiem Slovenskej republiky 2013, Slovenská vláda

\*Národný program reforiem Slovenskej republiky 2014, Slovenská vláda

\*Operačný program Ľudské zdroje na programové obdobie 2014-2020, Ministerstvo práce, sociálnych vecí a rodiny SR

\*Operačný program vzdelávanie, programové obdobie 2014-2020, Ministerstvo školstva, vedy, výskumu a športu SR

 \*Sústava škôl a školských zariadení na Slovensku, Ministerstvo školstva , vedy, výskumu a športu SR \*Plán hospodárskeho a sociálneho rozvoja BSK 2014-2020

\*Inovačná stratégia BSK, 2014

\*Regionálna stratégia výchovy a vzdelávania v stredných školách v BSK na roky 2013-2018, aktualizácia 2014

\*Plán hospodárskeho a sociálneho rozvoja PSK 2008-2015

Web-stránky

\*Ministerstvo školstva, vedy, výskumu a športu SR [www.minedu.sk](http://www.minedu.sk)

\*Národný ústav celoživotného vzdelávania (NÚCŽV) [www.nuczv.sk](http://www.nuczv.sk)

\*Slovenská akademická asociácia pre medzinárodnú spoluprácu [www.saaic.sk](http://www.saaic.sk)

\*Asociácia inštitúcií vzdelávania dospelých [www.aivd.sk](http://www.aivd.sk)

\*Národné fórum pre celoživotné poradenstvo

<http://nuczv.sk/narodne-forum-pre-celozivotne-poradenstvo>

\*Asociácia univerzít tretieho veku na Slovensku [www.asutv.sk](http://www.asutv.sk)

\*Slovenský štatistický úrad <http://Slovak.statistics.sk>

Projekty

\*Národný projekt - Ďalšie vzdelávanie a poradenstvo pre dospelých ako nástroj lepšej uplatniteľnosti na trhu práce, NUCŽV <http://nuczv.sk/projekty/dalsie-vzdelavanie-a-poradenstvo-pre-dospelych-ako-nastroj-lepsej-uplatnitelnosti-na-trhu-prace/>

\*Národný projekt - Tvorba národnej sústavy kvalifikácií, Štátny inštitút odborného vzdelávania <http://www.tvorbansk.sk/>